Jan 12,2017
స్టాక్‌ మార్కెట్ల దూకుడు..
ముంబయి: వరుసగా రెండో సెషన్‌లోనూ స్టాక్‌ మార్కెట్లు రాణించాయి. అమెరికా అధ్యక్షుడు డొనాల్డ్‌ ట్రంపు వ్యాపార సానుకూల విధానాలను ప్రకటించనున్నారనే అంచనాల్లో బుధవారం దేశీయ స్టాక్‌ మార్కెట్లు రెండు మాసాల గరిష్ట స్థాయికి చేరాయి. బీఎస్‌ఈ సెన్సెక్స్‌ 240.85 పాయింట్లు పెరిగి 27,140.41 పాయింట్లకు చేరువైంది. నేషనల్‌ స్టాక్‌ ఎక్సేంజీ సూచీ నిఫ్టీ 92.05 పాయింట్లు రాణించి 8,380.65 పాయింట్ల వద్ద ముగిసింది. నవంబర్‌ 11 తర్వాత తొలిసారి మార్కెట్లు ఈ స్థాయికి చేరాయి. బీఎస్‌ఈలో మిడ్‌క్యాప్‌ 1.4 శాతం, స్మాల్‌క్యాప్‌ 0.9శాతం చొప్పున పెరిగాయి. మొత్తంగా మదుపర్ల మద్దతుతో 1,079 స్టాక్స్‌ లాభాల్లో ముగియగా, 1,727 స్టాక్స్‌ ప్రతికూలతను ఎదుర్కొన్నాయి. 164 స్టాక్స్‌ యథాతథ స్థాయిలోనే నమోదయ్యాయి. ఐటీి రంగం మినహా మిగితా రంగాలు అన్నీ లాభాల్లోనే ముగిశాయి. లోహ సూచీ అత్యధికంగా 4.42 శాతం పెరిగింది. బ్యాంకింగ్‌ 2.4 శాతం, పీిఎస్‌యూ 1.72 శాతం, క్యాపిటల్‌ గూడ్స్‌ 1.39 శాతం చొప్పున రాణించాయి. కాగా ఐటీ సూచీ స్వల్పంగా 0.02 శాతం నష్టపోయింది. సెన్సెక్స్‌లో కోల్‌ ఇండియా 5.41 శాతం, టాటా స్టీల్‌ 3.99 శాతం, ల్యూపిన్‌ 2.2 శాతం, ఎల్‌అండ్‌టీ 1.91 శాతం, ఐసీఐసీఐ బ్యాంకు 1.79 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు బజాజ్‌ ఆటో 0.85 శాతం, ఐటీసీ 0.56 శాతం, రిలయన్స్‌ 0.28 శాతం, ఓఎన్‌జీసీ 0.18 శాతం, ఇన్ఫోసిస్‌ 0.16 శాతం చొప్పున అధిక నష్టాలు చవి చూశాయి. నాస్‌డాక్‌ సూచీలు రికార్డు స్థాయిలో పెరగడం ఆసియా మార్కెట్లలో విశ్వాసాన్ని నింపింది.
మీ స్నేహితులకు రికమెండ్ చెయ్యండి